Viadi d’avust

(LR) 

La Lia rumantscha ha edì in nov cudesch da lectura per giuvenils. Il cudesch “Viadi d’avust” da Gudrun Pausewang tracta las davosas 48 uras dad Alice che vegn depurtada ad Auschwitz. Sin la cuverta stat scrit la sequenta resumaziun: Enfin a quel di d’avust n’aveva Alice savì nagut da las terriblas chaussas che capitan en Germania cun ils Gidieus. Ils creschids na l’avevan betg raquintà. Ma uss è ella sin “viadi” ad Auschwitz. Igl è in sgarschaivel viadi che na prenda nagina fin. Sco in animal smatgà en in vagun da vitgira vegn Alice confruntada cun las temas e las speranzas dals cumpraschuniers ed emprenda a conuscher la realitad che sia famiglia aveva vulì zuppentar dad ella. A la fin dal viadi n’è ella nagin uffant pli – ma ella na dastga tuttina betg vegnir creschida.
Il cudesch tracta a moda impressiunanta il davos viadi en quels vaguns, vis ord l’optica d’in uffant. In uffant che sa betg pli esser uffant e che na dastga tuttina betg vegnir creschì. La translaziun en rumantsch grischun è vegnida fatga da Gabriela Holderegger grazia ad in sustegn da la Pro Helvetia. Igl è in cudesch tastgabel cun 190 paginas ch’è deditgà a giuvenils da 15 onns ensi. El po vegnir cumprà tar la Lia rumantscha e tar tut las librarias che vendan cudeschs rumantschs per il pretsch da frs. 12.–.